### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra S**

Hvad vil vi gerne opnå? Hvorfor stilles forslaget?

[adresse] er en ung by, hvor tusindvis af unge trives med at tage deres drømmeuddannelse og klarer sig godt. Men [adresse] har også oplevet en markant stigende ungehjemløshed siden de nationale hjemløsetællinger begyndte i 2009. Ved den seneste nationale hjemløsetælling i 2019 var der 319 hjemløse unge under 30 år, og dermed er [adresse] den by i [adresse], som har det – forholdsmæssigt – største problem med ungehjemløshed. Det kan vi ikke være tjent med som by.

Der er i de senere år iværksat en række tiltag til bekæmpelse af hjemløshed, ikke mindst på ungeområdet. I foråret 2020 blev en boliggaranti til unge hjemløse under 25 år søsat. Boliggarantien er inspireret af den garanti, der ydes studerende, der flytter til [adresse], og den har været en kæmpe succes. I det første år har alle unge, der har søgt bolig gennem ordningen, fået tilbudt bolig og tilhørende støtte indenfor garantiperioden på 6 måneder. Garantien forudsætter støtte efter housing first-principper, og bygger dermed på det grundlag for hjemløse-indsatserne, som [adresse] har vedtaget med Masterplan for hjemløseområdet.

Socialdemokratiet ønsker på den baggrund, at garantien skal udbygges til at gælde yderligere aldersgrupper. Adgangen til betalbare boliger er imidlertid en væsentlig barriere for at knække hjemløsheden i [adresse], og en hindring for at udbrede boliggarantien til yderligere aldersgrupper. Samtidig er der behov for at prioritere yderligere ressourcer til de nødvendige støtteindsatser.

Socialdemokratiet foreslår, at der til budgetforhandlingerne forberedes et forslag til en ordning, som gradvis kan udbygges, så der senest i 2025 kan stilles en housing first-baseret boliggaranti til alle unge hjemløse under 30.

Konkrete input

Derfor foreslår Socialdemokratiet,

* at der etableres en boliggarantiordning for unge hjemløse under 30 år, der supplerer den eksisterende garanti for under 25-årige
* at boliggarantien forudsætter deltagelse i en støtteindsats efter housing first-principper
* at der i forbindelse med vedtagelsen af budgettet for 2022 afsættes ressourcer til at sikre gennemførelsen af den nødvendige støtteindsats for en boliggaranti for hjemløse under 30 år

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.